
Mulţumim 

Prea Cucernicului Părinte 

Theodoros Zisis, distins profesor al 
Facultăţii de Teologie Ortodoxă din 
Tesalonic, pentru bunăvoinţa de a 
ne acorda dreptul şi binecuvîntarea 
publicării acestei lucrări 

apologetice, spre slava Bisericii 
Ortodoxe de pretutindeni. 



„Intraţi prin poarta cea strimtă, că largă este poarta şi 
lată este calea care duce la pieire şi mulţi sunt cei care 
o află. Şi strimtă este poarta şi îngustă este calea care 
duce la viaţă şi puţini sunt care o află. Feriţi-vă de 
proorocii mincinoşi, care vin la voi în haine de oi, iar pe 
dinăuntru sunt lupi răpitori. După roadele lor îi veţi 
cunoaşte." (Matei 7:13-16) 



„Sunt unii care vă tulbură şi voiesc să schimbe 
Evanghelia lui Hristos, dar chiar dacă noi sau un 
înger din cer v-ar vesti altă Evanghelie decît aceea pe 
care v-am vestit-o - să fie anatema!" (Galateni 1:7-8) 



„Iubiţilor, nu daţi crezare oricărui duh, ci cercaţi 
duhurile dacă sunt de la Dumnezeu, fiindcă mulţi 
prooroci mincinoşi au ieşit în lume. In aceasta să 
cunoaşteţi duhul lui Dumnezeu: orice duh care 
mărturiseşte că Iisus Hristos a venit în trup, este de la 
Dumnezeu. Şi orice duh, care nu mărturiseşte pe Iisus 
Hristos, nu este de la Dumnezeu, ci este duhul lui 
antihrist, despre care aţi auzit că vine şi acum este 
chiar în lume." (I Ioan 4:1-3) 




PRECUVINTARE 



Nimic nu-i lipseşte Ortodoxiei de a fi Biserică -una, sfîntă, 
sobornicească şi apostolească -, iar dacă se bucură de „toată 
darea cea bună şi tot darul desăvîrşit", ce daruri mai poate cîştiga 
prin alianţele şi unirile ecumeniste? Menirea de căpătîi a 
Bisericii este ca rămînînd întru Hristos să mîntuiască sufletele 
ce cred drept în Hristos, iar pe cei din afara turmei să-i aducă 
la cunoaşterea adevărului. 

Pentru cei care vor să intre în Biserica cea Una, Sfinţii 
Părinţi le arată singura cale mîntuitoare: lepădarea eresului, 
botez, mirungere, cuminecare şi ascultare desăvîrşită de 
Ortodoxie. Iar cei care se cred drepţi în Biserică, să ia aminte 
de nu s-au depărtat de predaniile sfinţilor, de nu s-au îndulcit 
cu înnoitoare eresuri apusene şi au lăsat porţile deschise 
lupilor mîncători de suflete. 

De ceva timp încoace, sufletele cele binecredincioase ale 
Bisericii Ortodoxe Române sunt supuse la o grea încercare 
duhovnicească, prin ademenirea către aşa-numitele 
manifestări de „apropiere" urmată de rugăciuni pentru 
„unitatea în credinţă", o perfidă chemare la trădarea 



Ortodoxiei şi a lui Hristos, ce se face auzită mereu la fiecare 
sfîrşit al lunii ianuarie. 

Timp de şapte zile se desfăşoară pe tot cuprinsul ţării o 
mişcare ce se doreşte a fi harismatică prin ţelul pe care şi-1 
impune: unirea Bisericii Ortodoxe cu „fraţii" catolici şi 
protestanţi. In toată această perioadă se fac solemne procesiuni 
de stradă la care se îmbulzesc cei amăgiţi de duhul „unităţii în 
diversitate", se fac alternativ slujbe cu ectenii şi rugăciuni în 
bisericile ortodoxe, apoi în lăcaşurile catolice şi protestante, 
încheiate cu predici ţinute ori de eretici între ortodocşi ori de 
preoţii ortodocşi între eretici. 

Dar cît de iubite de Hristos sunt asemenea atitudini vom 
arăta prin însăşi cuvintele Sfinţilor Părinţi ai Bisericii, singurii 
neînşelaţi şi cu adevărat mărturisitori ai adevăratei credinţe. 



Numai Ortodoxia este adevărata Biserică 

De-a lungul celor două mii de ani de existenţă, numai 
Credinţa Ortodoxă a păstrat neschimbată învăţătura lui 
Hristos lăsată Apostolilor precum neschimbată a păstrat şi 
Sfînta Predanie a Sfinţilor Părinţi. Doar Biserica Ortodoxă se 
ocîrmuieşte după cele Şapte Soboare A-Toată-Lumea, numai 
Biserica Ortodoxă păstrează neschimbate scrierile Sfinţilor 
Părinţi, doar în Biserica Ortodoxă se ţin slujbele primelor 
veacuri. Şi pentru aceasta numai în Biserica Ortodoxă găsim 
toate Tainele cele Sfinte şi dumnezeieşti trebuincioase 
mîntuirii sufletelor noastre. Numai Biserica Ortodoxă a biruit 
veacurile neatinsă, nepătată şi neîntinată, doar Biserica 
Ortodoxă a dăruit lumii sfinţi, sfinţenie şi sfinte moaşte, numai 
Biserica Ortodoxă va fi singura ce va purta război împotriva 
„bisericilor" ce vor încerca să o uzurpe. 

Drept aceea, doar noi credincioşii ortodocşi mărturisim 
despre Biserică în Crez ca fiind: „Una, Sfîntă, Sobornicească şi 



Apostolească" . Precum un singur crez este, tot aşa doar o 
singură Biserică viază, al cărei cap este Domnul nostru Iisus 
Hristos. Nu pomenim în crez două Biserici, doi hristoşi, două 
botezuri pentru că avem - ca şi Sfinţii Apostoli - un Domn, o 
Credinţă, un Botez - cel ortodox. Toată învăţătura şi predania 
Bisericii stă şi se mărturiseşte în Crezul Ortodox, crez pe care 
nu se-ncumetă să-1 rostească nimeni din cei ce aparţin altor 
„creştinisme" adunaţi de-a valma cu prilejul săptămînii pentru 
„rugăciune şi unitate." 



Rugăciune către cine şi unire în ce? 

Spre lămurirea acestor vremuri de ispită, Sfîntul Apostol 
Pavel (+64) dorind ca ucenicii săi în Hristos - creştinii, să fie 
păziţi de comuniunea cu necredincioşii vreunor secte şi 
confesiuni, ne îndeamnă: „Nu vă înjugaţi la jug străin cu cei 
necredincioşi, căci ce însoţire are dreptatea cu fărădelegea, sau ce 
împărtăşire are lumina cu întunericul, şi ce învoire este între Hristos 
şi Veliar, sau ce parte are un credincios cu un necredincios? (2 
Corinteni 6:14, 15). Ei mărturisesc că-l cunosc pe Dumnezeu, dar cu 
faptele lor îl tăgăduiesc (Tit 1:16). De omul eretic, după întîia şi a 
doua mustrare, depărtează-te, ştiind că unul ca acesta s-a abătut şi a 
căzut în păcat, fiind singur de el însuşi osîndit! (Tit 3:10, 11). Nu vă 
lăsaţi înşelaţi! însoţirile rele strică obiceiurile bunel" (1 Corinteni 
15:33) 

Din păcate, sectele protestante şi romano-catolicii nu-şi dau 
seama că Biserica lui Hristos există deja, şi ei fiinţează în afara 
ei. Protestantismul şi catolicismul nu sunt Biserică! Pentru ca o 
adunare să poată fi ceea ce Sfinţii numesc Biserică este nevoie 
ca aceasta să păstreze întreagă, neschimbată şi ferită de orice 
„înnoire" toată învăţătura de credinţă, precum au primit-o de 
la Apostoli Sfinţii Părinţi ai celor Şapte Soboare. Insă toţi 
Apostolii, Mucenicii şi Sfinţii ne-au lăsat pecetluit cu sîngele 



lor o singură, adevărată şi dreaptă credinţă întru o singură, 
adevărată şi dreaptă Biserică - „Biserica Ortodoxă", adică 
drept-credincioasă. 

Prin anatemizarea catolicismului la anul 1054 s-a pecetluit 
ruperea papilor apuseni de învăţăturile curate ale Sfinţilor 
Apostoli. Atunci Biserica Ortodoxă şi-a arătat dragostea faţă 
de adevărul învăţăturilor lui Hristos, tăind după dreptate de 
pe trupul lui Hristos mlădiţele eretice, netemîndu-se niciodată 
de „replica" puterilor politice şi şantajele economice sau 
militare ale Apusului. Ereticii, fie ei monahi, preoţi sau 
arhierei, trebuie să se teamă de dreptatea Bisericii, şi nu 
Biserica să se înfricoşeze sau să-şi împuţineze învăţătura de 
frica sau ameninţările mai-marilor veacului. Cine primeşte 
neschimbată învăţătura celor Şapte Soboare, rămîne în 
Biserică; dar cine se îndoieşte de această învăţătură, fie şi de o 
mică parte din ea, nu mai este ortodox. Fie el ierarh sau preot, 
călugăr sau laic, cel care nesocoteşte, împuţinează sau se 
îndoieşte de adevărul Sfintelor Sinoade, acela se îndoieşte de 
adevărul Ortodoxiei, se îndoieşte de însuşi Hristos. 

Iar dacă mai este cineva care pune la îndoială adevăratul 
rol al catolicismului în România, a se vedea în Ardeal şantajele 
politice şi sutele de procese pe rol intentate de către greco- 
catolici parohiilor şi mănăstirilor ortodoxe (ridicate dinainte de 
1700) în vederea retrocedării - de neînchipuit, nu?! - pe baza 
unor semnături luate sub tortură de la ortodocşi în timpul 
cotropirii austro-ungare. Şi la puţină depărtare, către răsărit, 
aceiaşi catolici se sărută şi se îmbrăţişează, se roagă şi slujesc 
cu ierarhii ortodocşi din Moldova. Iată cîteva din miile de feţe 
ale ecumenismului şi marea amăgire a ecumeniştilor ortodocşi. 

Şi istoria a arătat cum erezia numai erezie poate zămisli, 
cînd începînd cu veacul al XVI-lea, protestanţii s-au ridicat 
împotriva abuzurilor papale şi a mincinoaselor învăţături 
catolice, ridicîndu-şi noi învăţături şi „contra-biserici" pe noi 
hule împotriva Maicii Domnului, a Sfinţilor şi a sfintelor 



icoane, a sfintei cruci, negînd totodată şi învăţătura cea sfîntă a 
Ortodoxiei lui Hristos. 



Mărturisire sau apostazie 

Biserica este Una şi Unul Sfînt este Capul ei, şi nimeni 
niciodată nu va putea alcătui o altă „Biserică" decît cea lăsată 
de Hristos Sfinţilor Părinţi. Tocmai această provocare ne-o 
aruncă celelalte „credinţe creştine" - o nouă predanie, alte 
învăţături, un nou dumnezeu - care caută să ne dezrădăcineze 
din Ortodoxie, să ne dezbine Neamul, să ne euro-înglobeze. 

Ereticii niciodată nu se vor întoarce la Biserică dacă îi 
întărim în convingerea că şi ei au biserică şi sfinte taine, prin 
participarea noastră la rugăciunile în comun cu catolicii şi 
protestanţii. Limpede trebuie să fie pentru oricare dintre 
ortodocşii - ierarhi, preoţi, călugări, teologi sau mireni - ce se 
pleacă spre comuniunea cu ereticii, că se leapădă pe faţă de 
Trupul cel Viu al Bisericii lui Hristos, fapt pentru care aceştia 
se vor judeca laolaltă cu ereticii alături de care s-au rugat şi 
împărtăşit, dar mai ales se vor osîndi pentru sminteala ce o 
arată celor neîntăriti în credinţă. 

Canonul 64 al Sfinţilor Apostoli hotărăşte: „Dacă vreun cleric 
sau laic intră în sinagoga iudeilor sau a ereticilor să se roage, să fie 
caterisit şi să se afurisească!" Dar iată cum înşelătoarele chemări 
la „unitate în diversitate" ascund sub chipul faptei bune 
depărtarea creştinului-ortodox nu numai de acest Canon, ci de 
toate Dogmele şi Canoanele Bisericii, de toate rînduielile şi 
învăţăturile Sfinţilor Părinţi. Iar fără dreptarul vieţuirii 
Sfinţilor nu vom putea ajunge în împărăţia Cerurilor spre a ne 
împărtăşi din aceeaşi odihnă cu Sfinţii. 

Pentru ortodocşi nu este posibilă unirea cu catolicii atîta 
timp cît aceştia nu renunţă la toate ereziile lor (Filioque, 
infailibilitate, primat papal, harul creat, purgatoriul, imaculata 



concepţiune, slujirea cu azimă, botezul prin stropire sau 
turnare ş.a.), la neo-rînduielile scolastice şi nu primesc botezul 
ortodox prin afundare precum Sfinţii Părinţi au hotărît. Nu 
putem uita istoria încă sîngerîndă a uniaţiei catolice din Ardeal 
şi nu putem fi ignoranţi la planul demonic de în-globalizare a 
Ortodoxiei de către Marele Apus. 

Astfel chemăm toată suflarea ortodoxă spre a se împotrivi 
oricăror rugăciuni în comun cu catolicii şi protestanţii; 
îndemnăm pe ortodocşii creştini a se opune ereziei ecumeniste 
care prin „reconciliere şi unitate" subminează însăşi unimea 
Bisericii lui Hristos. După Schisma din 1054, toţi cuvioşii şi 
mărturisitorii Părinţi au luptat împotriva eresurilor papei, a 
dogmelor mincinoase şi expansiunii politice plătind aceasta cu 
sîngele lor cel preascump. Pentru aceasta Sfîntul Paisie de la 
Neamţ (+1794) spune: „Pe papa, Sfînta Biserică îl afuriseşte! Şi eu 
împreună cu Biserica, fiul ei fiind, îl afurisesc!" Cuvintele Sfinţilor 
au pînă astăzi puterea şi lucrarea Duhului Sfînt şi ne întăresc a 
crede că: „Este doar o singură Biserică a lui Hristos - cea Ortodoxă, 
apostolească şi sobornicească, nu mai multe", după mărturisirea 
Sfîntului Ierarh Fotie al Constantinopolului. 



Ecumenismul şi Biserica 

Sfîntul Mucenic Codrat din Nicomidia (+250), fiind 
îndemnat de împărat şi de dregători să fie „conciliant" cu rău- 
credincioşii păgîni şi să participe la jertfele lor, grăieşte: „Eu mă 
supun legilor împăratului ceresc şi nu poruncilor nebuneşti ale 
oamenilor care nu-l cunosc pe Dumnezeu. De aceea şi Sfînta 
Scriptură ne îndeamnă să ne rugăm pentru ei [nu cu ei!], ca aceştia 
să se întoarcă şi să afle adevărul." (Biserica şi Statul) Această 
mărturie arată: întîi, pînă unde merge supunerea faţă de mai 
marii Bisericii şi stăpînirile lumeşti; apoi, faptul că nu toţi 
oamenii II cunosc pe adevăratul Dumnezeu propovăduit în 

Ortodoxie, printre aceştia numărîndu-se mulţi dintre creştinii 
ortodocşi ai vremurilor noastre. 

De unde Ortodoxia s-a pricopsit cu o astfel de serbare a 
„rugăciunilor în comun", căci de două mii de ani încoace 
nicăieri Biserica nu a pomenit ca ereticii să se roage dimpreună 
cu ortodocşii „pentru unirea credinţelor creştine" . Vi-1 închipuiţi 
pe Sfîntul Nicolae stînd alături de Arie ereticul, pe Sfîntul Ioan 
Gură de Aur sau pe Sfîntul Maxim Mărturisitorul hăcuind 
credinţa de dragul sau de frica oamenilor, sau pe Sfîntul 
Grigorie Palama stînd alături de ereticul latin Varlaam şi 
rugîndu-se pentru „unirea Bisericii cu hula împotriva lui 
Hristos"? Nicidecum, ci această ispită vine de la dialogurile 
unioniste din cadrul Consiliului Mondial al Bisericilor ţinute cu 
toate credinţele hulitoare de pe acest pămînt, unde de-a lungul 
timpului „reprezentanţii ortodocşi" - cu de la sine putere - au luat 
hotărîri prin care s-au lepădat de învăţăturile Sfinţilor Părinţi şi de 
Ortodoxie şi au semnat apostazia în numele nostru, al poporului 
dreptcredincios şi al Bisericii Ortodoxe, fără ca simplii credincioşi să 
aibă măcar habar l De fapt, prin „săptămîna ecumenistă" Biserica 
Ortodoxă este trădată iarăşi printr-un plan abil şi închinată 
slugarnic prevederilor din Charta Oecumenica, legea după care 
se va conduce viitoarea „biserică ecumenică". 

Dintotdeauna primii păstrători ai graiurilor Sfinţilor Părinţi 
se fac îndeosebi monahii, dar tot ei devin primii ţinta 
prigoanelor, socotiţi acum pentru mărturia lor întru adevăr 
„nesupuşi" şi „răzvrătiţi" faţă de nişte „legi bisericeşti" total 
anticanonice şi antibisericeşti, „abateri" pedepsite tot prin 
vechile metode de îngrădire tipice ideologiilor comuniste. 

Să nu ne amăgim crezînd că rostirea rugăciunilor ortodoxe 
de către catolici sau anglicani înseamnă venirea acestora la 
Ortodoxie. Să nu ne amăgim crezînd că noi, ortodocşii, 
primind cele ce ni se par „ortodoxe" ale ereticilor iar aceştia 
primind o spoială de „ortodoxie" vom deveni deodată „fraţi" 
întru Hristos! Ceea ce „reprezentanţii ortodocşi" nu ne spun 

este ceea ce au trebuit să primească „la schimb" (din ordinul 
CMB) din „teologia" eretică: recunoaşterea „tainelor" acestor 
culte - botezul, euharistia şi preoţia, urmînd ca la următoarele 
„negocieri" să declare validă şi preoţia şi episcopatul femeilor, 
pentru a „dovedi" astfel lumii întregi că şi-au ţinut 
promisiunile şi că „ortodocşii" sunt plini de „dragoste" faţă de 
ereziile apusene. 

Cît de vii sunt cuvintele Cuviosului Serafim Rose printre 
teologiile ecumeniste muribunde: „Caracterul lumesc al societăţii 
a fost lăsat să-şi pună amprenta asupra misiunii ortodoxe, care dacă 
ar fi lăsată în direcţia aceasta, ar fi devenit, pur şi simplu, o formă de 
protestantism de rit răsăritean -, adică ar fi păstrat cîteva aspecte 
exterioare ortodoxiei, dar în esenţa ei nu ar fi fost practic cu nimic 
diferită de protestantismul lumesc devenit religie." 

Pe ierarhii şi preoţii ce vă amăgesc spre a vă cîştiga la 
„rugăciunile în comun" se cuvine cu cuviinţă a-i întreba: Oare 
catolicii de azi au lepădat eresurile părinţilor lor, acei „creştinii 
catolici" care au ucis pe sfinţii şi mărturisitorii români ca 
Visarion, Sofronie şi Oprea? De ce în urma acestor 
„rugăciuni", „fraţii" catolici şi protestanţi nu leapădă 
învăţăturile eretice întorcîndu-se la botezul ortodox? De ce noi 
ortodocşii suntem cei care trebuie de fiecare dată să călcăm 
peste învăţăturile Sfinţilor Părinţi pentru a nu sminti pe 
„fraţi"? Ce interese se află în spatele acestor mascarade 
„bisericeşti"? Se doreşte oare ca poporul să lepede adevărata 
credinţă pentru a crede în ecumenismul creştin - noua religie în 
împărăţia lui Antihrist? 

Vorbind despre „dumnezeul" lumii moderne, Cuviosul 
Serafim Rose spune că „omul modern [a creat] un nou dumnezeu, 
un dumnezeu modelat cît mai fidel după tiparul noilor vremuri, 
preocupat de ştiinţă şi afaceri; de fapt una dintre intenţiile 
primordiale ale gîndirii moderne a fost aceea de a confecţiona un 
asemenea dumnezeu. Aşadar oamenii şi-au schimbat nu doar 
gîndirea despre Dumnezeu, ei au schimbat însuşi „dumnezeirea" de 

12 



care se vor conduşi, născînd un „nou dumnezeu" care se deosebeşte 
vădit de Dumnezeul Vechiului şi Noului Testament cunoscut şi 
iubit de creştini." Acest nou „dumnezeu" al falsei dumnezeiri, 
anti-dumnezeiesc, anti-evanghelic, anti-ortodox, sfidează 
Predania şi învăţăturile Sfinţilor Părinţi, înlătură din vieţuirea 
creştinilor dogmele, canoanele, rînduielile Bisericii lui Hristos. 
Unui astfel de anti-dumnezeu i se închină astăzi omenirea, în 
numele lui se organizează întrunirile ecumeniste, de la el 
cerşesc mîntuirea creştinii şi doresc pacea păgînii. El va dărui 
unitatea tuturor „religiilor" şi confesiunilor, în duhul lui 
grăiesc ecumeniştii „bisericilor", pe acesta îl aşteaptă în 
Ierusalim, dinainte de Hristos, evreii şi toate popoarele. „ Vine 
timpul, şi nu e departe - prooroceşte Sfîntul Lavrentie al 
Cernigovului - cînd foarte multe biserici şi mănăstiri se vor 
deschide în slujba Domnului, se vor repara, le vor reface nu numai 
pe dinăuntru, ci şi pe dinafară. Vor auri şi acoperişurile bisericilor 
cît şi ale clopotniţelor, dar preoţimea nu va lucra la sufletul 
credinciosului ci numai la cărămizile lui Faraon. Preotul nu va mai 
face misiune. Cînd se vor termina lucrările nu se vor putea bucura de 
slujbe duhovniceşti în ele că va veni vremea împărăţiei lui Antihrist 
şi el va fi pus împărat". 

Mulţi vor veni în numele Meu şi pe mulţi vor înşela. (Matei 
24:5) Privitor la cele de mai sus Sfîntul Ioan Iacob Hozevitul 
(+1960) arată: „ Vorbesc şi fraţii mincinoşi de sfînta şi preadulcea 
ortodoxie, de dragoste, de curăţie pentru fapta bună, de smerenie şi 
de virtute, şi ajută obştile creştineşti. Cît e de greu pentru ortodocşii 
cei curaţi şi simpli să înţeleagă pe cine au înaintea lor. Cît e de uşor 
să fie atraşi la ideile lor „filosofice" şi să-i creadă! Dacă răscoleşte 
cineva adînc în sufletele acestor oameni, va găsi nu dragostea cea 
fierbinte pentru Dumnezeu, ci închinarea unui idol care se numeşte 
OM." 

Sfîntul Dorotei învaţă: „Nici o răutate şi nici unul dintre 
eresuri, nici însuşi diavolul nu poate să înşele pe cineva, decît numai 

dacă se preface în chipul faptei bune". După cum şi Sfîntul 
Apostol zice: „Că însuşi diavolul se preface în înger de lumină". 

Ce vor trebui să facă ortodocşii atunci cînd îşi vor vedea 
mai-marii în comuniune cu ereticii? 

Ortodocşii sunt obligaţi să se depărteze de aceştia şi să 
mărturisească dreapta credinţă, deoarece un episcop - chiar de 
ar fi patriarh ori papă - a încetat de a mai fi episcop din 
momentul în care a încetat a mai fi ortodox. 

Aşadar, credincioşii trebuie să aibă curajul de a nu urma 
gloata, aşa cum l-au urmat latinii pe papă în căderea sa. Dintre 
ortodocşi, numai cei dreptcredincioşi vor continua lucrarea 
Sfîntului Duh, vor purta neruptă Tradiţia Ortodoxiei. 
Adevăraţii preoţi vor fi cei ce vor trăi, gîndi şi învăţa aşa cum 
Sfinţii Părinţi ar fi făcut-o. Totdeauna Hristos Dumnezeu va 
rîndui prin puţinii Săi aleşi ducerea mai departe a Crucii. 
Atunci vom vedea cum Biserica universală nu va sta în cei 
mulţi, ci dimpotrivă, „turma cea mică" va alcătui desăvîrşit 
deplinătatea Tainelor, Trupul Bisericii. Acea unitate ce va 
exista între binecredincioşi va fi adevărata unire ecumenică, cel 
mai dumnezeiesc mod de a fi: împreună-pătimire pentru 
dreapta credinţă şi cuminecarea din acelaşi Trup şi Sînge al lui 
Hristos, comuniunea în Duhul cel Sfînt. Atunci lămurit vom 
vedea cum Sfînta Predanie Ortodoxă leagă pentru vecie 
Biserica luptătoare cu Biserica primelor veacuri, cu Biserica 
biruitoare din ceruri. Aşa se va păstra adevărata Biserică 
nevătămată. 



pr. Visarion 

Diferenţele dintre Biserica Ortodoxă şi romano-catolicism, 
de părintele Cleopa Ilie (+1998) 

„ - Există purgatoriu precum zic catolicii? 

- Purgatoriu nu este. Catolicii zic că între Rai şi iad ar fi un 
foc mare, unde merge sufletul cîteva sute de ani şi se curăţă 
acolo, apoi trece în Rai. Nu există aşa ceva. Noi avem 
Evanghelia Judecăţii, pe care o au şi ei, dar nu arată trei locuri, 
ci numai două - raiul şi iadul. Mîntuitorul, cînd va sta pe 
scaunul slavei Sale şi va aduna toate popoarele de la zidirea 
lumii să le judece, îi va împărţi precum desparte păstorul oile 
de capre. Şi va pune pe drepţi de-a dreapta Sa şi pe păcătoşi 
de-a stînga Sa... Şi vor merge păcătoşii în munca veşnică, iar 
drepţii în viaţa veşnică. Deci nu putem zice că sunt trei locuri, 
ci numai două: munca veşnică sau viaţa veşnică. 

Cei mai mari duşmani ai catolicilor sunt protestanţii şi 
calvinii. Ei s-au rupt de catolici la anul 1517, prin Martin 
Luther, fiind urmat de Zwingli, Calvin şi Hus. 

- Care sunt punctele principale care ne despart de catolici? 

- învăţăturile principale care ne despart dogmatic şi canonic 
de catolici sunt: 

Intîi este filioque. Ei zic că Duhul Sfînt purcede şi de la 
Tatăl şi de la Fiul. Aceasta greşeală dogmatică este cea mai 
grea. Sfîntul evanghelist Ioan spune că Duhul Sfînt purcede de 
la Tatăl şi este trimis în lume prin Fiul. 

A doua este supremaţia papală. Papa este considerat de ei 
capul suprem al Bisericii creştine, adică locţiitorul lui Hristos 
pe pămînt! Mai mare decît toţi patriarhii! Ceea ce n-a făcut 
Biserica Universală. Mîndrie drăcească. Papa se numeşte 
urmaşul Sfîntului Petru! 

Infailibilitatea papală. Ei zic că Papa nu poate greşi ca om, 
în materie de credinţă, cînd predică el, ceea ce iarăşi este o 
dogmă nouă respinsă de Biserica Ortodoxă. 

Al patrulea este purgatoriul. Ei zic că între rai şi iad ar fi un 
foc mare unde stă sufletul cîteva sute de ani şi se curăţă, apoi 
se duce în rai. Nu scrie în Sfînta Scriptură aşa ceva; nu-i 
prevăzută nicăieri această învăţătură. 

Azimile. Ei nu slujesc cu pîine dospită, ci cu azime, ca 
evreii. 

Catolicii mai au o dogma nouă: imaculata concepţie. Ei zic 
ca Maica Domnului ar fi născută de la Duhul Sfînt. Nu-i 
adevărat. Este născută în chip firesc din dumnezeieştii Părinţi, 
Ioachim şi Ana, ca rod al rugăciunii. 

Au substanţialitatea. La sfinţirea Sfintelor Daruri catolicii 
nu fac rugăciunea de invocare a Sfîntului Duh, cum facem noi 
la Sfînta Epicleză. Ei zic că Darurile se sfinţesc singure, cînd se 
zice: „Luaţi mîncati..." şi celelalte. Nu au rugăciunea de 
pogorîre a Duhului Sfînt, peste Daruri. 

A opta este celibatul preoţilor. Preoţii catolici nu se 
căsătoresc, sunt celibatari, împotriva Sinoadelor ecumenice 
care au hotărît ca preoţii de mir să aibă familie. 

Ei au şi indulgenţele papale - altă rătăcire. Papei, dacă-i dai 
parale multe, poţi să faci oricîte păcate te iartă, te dezleagă. 
„Sfinţii" lor au prea multe fapte bune, n-au ce face cu ele, le 
dau papei, iar el vinde aceste merite prisositoare spre iertarea 
păcatelor oamenilor care nu au destule fapte bune. 

Şi al zecelea este un punct important: mirungerea. Catolicii 
nu miruiesc copii imediat după Botez, ci la şapte-opt ani şi 
numai arhiereii îi miruiesc. 

Noi avem liturghiile constantinopolitane ale Sfîntului 
Vasile cel Mare, Grigore Dialogul şi Sfîntul Ioan Gură de Aur, 
iar catolicii au liturghia romana şi cea ambroziană. 

Iată acestea sunt punctele dogmatice şi canonice principale 
care despart Biserica Ortodoxă de cultul romano-catolic. 

Iar nici cu protestanţii nu avem nimic comun. Ei au 
reformat total dogmele Bisericii stabilite de Sfinţii Părinţi şi au 
renunţat la cele şapte Sfinte Taine. Ei nu au ierarhie şi nici 

taine şi nu se pot mîntui. Din protestanţi s-au născut toate 
sectele neoprotestante care atacă ţările ortodoxe astăzi. 

- Este bine să cînte creştinii din instrumente muzicale, sau 
nu? 

- Cel mai bun organ de a cînta lui Dumnezeu este gura şi 
inima omului. Aşa este în Biserica Răsăritului. La catolici se 
cîntă din orgă; dar aceea este distracţie şi are notă de teatru. 
Nu ne ducem să ne distrăm la biserică, căci orga te risipeşte cu 
mintea în altă parte. Trebuie să cînt din inima mea, că, auzi ce 
spune: „Răcnit-am din suspinarea inimii mele." Gura noastră 
să laude pe Dumnezeu, ca zice Psalmistul: „Bine voi cuvînta 
pe Domnul în toată vremea, pururea lauda Lui în gura mea." 
Iată cum trebuie să lauzi pe Dumnezeu. Nu cu orga şi chitara." 
(Ne vorbeşte părintele Cleopa, voi. 3, p.65, ed. Episcopiei Romanului, 
1996) 

„Precum a spus şi marele Apostol Pavel: în lupta aceasta 
grea şi mare, aveţi nevoie de răbdare şi celelalte. Şi este prea de 
nevoie, pentru că vă duceţi între străini, acolo unde vă duceţi, 
întîlnindu-vă cu oameni de altă credinţă: protestanţi şi catolici 
şi cutare... Şi ca ortodox, pentru ca să-ţi păzeşti sufletul curat, 
o lucrare mai prezentă şi mai puternică decît paza minţii nu va 
fi" 

„Bine, fraţilor, unde ne ducem noi de la Tradiţie? Cum ne 
mai luptăm cu catolicii şi cu sectele, dacă le dăm apă la moară? 
Numai cu numele zicem că suntem ortodocşi!" 

„Credinţă schismatică este şi credinţa catolică, care 
înseamnă universală, dar nu mai este dreaptă, adică ortodoxă, 
căci au schimbat unele dogme stabilite de Sfinţii Apostoli şi 
Sfinţii Părinţi la cele şapte Sinoade Ecumenice. Din această 
cauză ei s-au rupt de credinţa şi crezul ortodox şi cred în papa. 
Care trece la catolici trebuie să primească botezul papistaş. Se 
face catolic, dar îşi pierde sufletul." (Ne vorbeşte Părintele 
Cleopa I, III, IX) 

Hotărîrea Sfîntului Sinod din Constantinopol 
de la 20 noiembrie 1583 

„Către Toţi creştinii adevăraţi, mădulare ale Sfintei, Catholice 
[Universale] şi Apostoleşti Biserici de Răsărit a lui Hristos din 
Constantinopol şi din tot locul, har, pace şi milă vouă de la 
Atotputernicul Dumnezeu. 

Din Vechea Romă au venit anumiţi oameni care au învăţat acolo 
să gîndească latineşte. Dar cel mai rău lucru e că înainte au fost 
bizantini, născuţi şi crescuţi prin părţile noastre; dar nu numai că şi- 
au schimbat credinţa, dar au şi ridicat război Ortodoxiei şi 
adevăratelor dogme ale Bisericii de Răsărit şi s-au răzvrătit 
împotriva lui Hristos însuşi, împotriva dumnezeieştilor Apostoli şi 
Sfintelor Sinoade ale Sfinţilor Părinţi care ni le-au lăsat. Drept 
pentru care i-am tăiat ca nişte mădulare putrede şi 



HOTARIM 

Orişicine nu ar mărturisi cu inima şi cu gura că este 
mădular al Bisericii de Răsărit botezat ortodox şi că Sfîntul 
Duh purcede numai de la Tatăl fiinţial şi ipostatic, aşa cum 
Hristos spune în Evanghelie, ci Duhul purcede de la Tatăl şi de 
la Fiul în acelaşi timp, unul ca acesta să fie lepădat afară de 
Biserică şi să fie anatema. 

Orişicine nu ar mărturisi că în taina Sfintei Liturghii, laicii 
trebuie să se împărtăşească odată cu cele două sfinte părţi, a 
Preasfîntului Trup şi a Preasfîntului Sînge, ci să spună că este 
de ajuns a primi numai trupul pentru că sîngele este inclus, 
chiar dacă Hristos le-a sfinţit separat şi le-a dăruit fiecăruia din 
Apostoli, unul ca acesta să fie anatema. 

Orişicine ar spune că Domnul nostru Iisus Hristos la Cina 
cea de Taină a folosit azime ca şi evreii şi nu pîine dospită, 
unul ca acesta să fie departe de noi şi sub anatemă ca unul ce 

gîndeşte ca un evreu şi vrea să introducă doctrina lui 
Apolinarie şi a armenilor în Biserica lui Hristos, cu a Cărui 
încuviinţare îl dăm de două ori anatemei. 

Orişicine ar spune că atunci cînd mor, sufletele creştinilor 
care s-au pocăit în această viaţă dar nu şi-au cîştigat mîntuirea 
merg în Purgatoriu - care este un basm grecesc - unde focul şi 
chinurile îi purifică, şi ei cred că nu sunt chinuri veşnice - aşa 
cum credea blestematul Origen - şi dau din această pricină 
slobozire păcatelor, pe unii ca aceştia îi dăm anatemei. [. . .] 

Orişicine ar spune că Papa e capul Bisericii şi nu Hristos 
Dumnezeu, şi că Papa are autoritatea de a trimite în Rai prin 
scrisorile sale, şi că poate ierta păcatele prin plata 
indulgenţelor, unul ca acesta să fie anatema. 

Rugăm pe toţi binecredincioşii ortodocşi: rămîneţi în credinţa 
strămoşească ce-aţi învăţat-o pînă acum, în care v-aţi născut şi 
crescut, şi cînd vremurile o vor cere, vărsaţi-vă sîngele pentru a 
păstra credinţa moştenită de Sfinţii Părinţi. Luaţi aminte la cele 
scrise mai înainte şi credeţi că Hristos vă va ajuta să le împliniţi. Fie 
ca umila noastră binecuvîntare să fie cu voi cu toţi. Amin. 

Ieremia al Constantinopolului, Silvestru al Alexandriei, 
Sofronie al Ierusalimului cu tot soborul episcopilor prezenţi 

în Sfîntul Sinod" 

Sfîntul Ierarh Fotie cel Mare 
al Constantinopolului (+895) 

„Căci încă nu trecuseră doi ani de cînd neamul acela 
[bulgarilor, n.n.] cinstea religia cea dreaptă a creştinilor, cînd 
bărbaţi nelegiuiţi şi respingători [misionarii latini, n.n.] (căci ce 
i-ar putea numi un dreptcredincios?), bărbaţi ieşiţi din 
întuneric (căci erau făpturi din părţile apusene), [...] aceştia 
venind asupra poporului de curînd format întru dreapta 
credinţă, ca un trăsnet sau cutremur sau potop de grindină, 
sau mai degrabă, propriu vorbind, ca un mistreţ sărind în via 

Domnului cea iubită şi de curînd sădită, distrugînd-o şi cu 
picioarele şi cu dinţii, adică cu purtările lor urîte şi cu stricarea 
dogmelor - la aşa îndrăzneală au ajuns! - au devastat-o. Căci i- 
au înşelat cu intrigi, pentru a-i strica şi a-i smulge de la 
dogmele cele drepte şi curate şi de la credinţa cea neprihănită 
a creştinilor." 

„Dar nu numai la călcarea acestora au ajuns, ci, dacă există 
o culme a relelor, şi la aceasta au alergat. Căci, pe lîngă 
necuviinţele arătate, s-au apucat prin cugetări mincinoase şi 
cuvinte de ei introduse, să falsifice şi Sfîntul Simbol al 
Credinţei, a cărui autoritate este inatacabilă, după toate 
hotărîrile sinodale şi soborniceşti. O, uneltirile celui rău! Au 
născocit că Duhul Sfînt nu purcede numai de la Tatăl, ci şi de 
la Fiul. Cine a auzit vreodată izbucnind un glas ca acesta, de la 
nelegiuiţii de altădată? Ce şarpe viclean le-a vărsat aceasta în 
inimi? [...] Şi aşa va ieşi iarăşi îndrăzneala lui Macedoniu 
contra Duhului, strecurîndu-se sub fapta şi acoperămîntul 
acelora." 

„Vezi cum aceştia în zadar, sau mai degrabă pentru uşoara 
vînare a celor mulţi, şi-au pus numele de creştini! Duhul 
purcede de la Fiul! De unde ai auzit aceasta? Din cari 
evanghelişti ai luat acest grai? Al cărui sinod este acest cuvînt 
blasfemiator? Domnul şi Dumnezeul nostru zice: „Duhul, care 
de la Tatăl purcede", iar părinţii acestei noi nelegiuiri zic: 
„Duhul care de la Fiul purcede". Cine nu-şi închide urechile la 
auzul acestei blasfemii fără măsură? Acesta stă contra 
evangheliilor, se opune sfintelor sinoade, falsifică pe fericiţii şi 
sfinţii părinţi, pe marele Atanasie, pe renumitul în teologie 
Grigorie, pe marele Vasilie, [...], pe cel cu adevărat Hrisostom. 
Şi ce zic pe cutare şi cutare? Cuvîntul acesta blasfemiator şi 
răzvrătit contra lui Dumnezeu se înarmează contra tuturor la 
un loc: profeţi, apostoli, ierarhi, martiri şi a înseşi sfintelor 
cuvinte dumnezeieşti." 

„Iar pe noii înainte-mergători ai apostaziei, pe robii celui 
potrivnic, pe cei vinovaţi de mii de morţi, pe distrugătorii de 
rînduială, pe ei care au sfîşiat atît de mult şi grav neamul acela 
fraged şi de curînd adus la dreapta credinţă, pe amăgitorii 
aceştia împotriva lui Dumnezeu i-am condamnat prin hotărîre 
sinodală şi sfîntă, nu întocmind noi acum sentinţa lor, ci 
arătînd condamnarea ce le-au rînduit de mai înainte sinoadele 
şi anatemele apostolice, şi făcînd-o cunoscută tuturor. [...] Şi de 
aceea, pentru că stîrnesc în rătăcirea lor cea de multe feluri, i- 
am excomunicat din toată turma creştinilor." (Epistola enciclică, 
în Studii teologice, an I, nr.2, 1930, p.61) 

Patriarhul Constantinopolului 
Gherman al II-lea (+1240) 

„Pentru aceasta, vă legiuiesc şi vouă, tuturor mirenilor care 
sunteţi adevăraţi fii ai unicei Biserici Universale (Soborniceşti): 
să fugiţi alergînd departe de preoţii care s-au pus în slujba 
catolicilor. Şi nici la adunările Bisericii să nu vă strîngeti 
împreună cu ei, nici obişnuita binecuvîntare să nu o primiţi 
din mîinile lor. Este mai bine să vă rugaţi lui Dumnezeu 
singuri în casele voastre, decît să participaţi la adunările 
comune împreună cu latino-cugetătorii" (Epistola a II-a către 
Ciprioţi, scrisă după ce Cuviosul a respins propunerea de uniaţie a 
papei Grigorie IX) 

Sfîntul Ierarh Grigorie Palama (+1340) 

„Mărturisirea noastră (de credinţă) este întărită în toate şi 
este pentru noi o cunună de mărire şi nădejdea noastră care nu 
poate fi ruşinată. Iar în cuvintele sale către Apuseni: „Nu vă 
vom primi nicicînd în comuniune atîta vreme cît mărturisiţi pe 
Duhul a fi şi de la Fiul!" (Despre purcederea Sfintului Duh, voi. I) 

Sfîntul Ierarh Simeon al Tesalonicului (+1429) 

„Şi liturghia o fac aceşti catolici cu totul schimbată şi afară 
din rînduială; întîi că o fac cu azimă ca şi evreii care aduceau şi 
prăznuiau cu azimi, pe cînd nouă toate ni s-au înnoit. Nouă ni 
s-au dat a aduce pîine desăvîrşită, de vreme ce şi pîinea vieţii 
Cuvîntul lui Dumnezeu desăvîrşit S-a dat nouă, unindu-se 
frămîntăturii noastre, fiind Dumnezeu desăvîrşit şi făcîndu-Se 
om desăvîrşit, pentru aceea Mîntuitorul a asemănat împărăţia 
şi socotinţa întrupării cu aluatul zicînd: „Asemenea este 
împărăţia cerurilor aluatului", şi celelalte. 

Apoi nici dimpreună nu slujesc liturghia catolicii, nici dintr- 
acelaşi pahar şi aceeaşi pîine cuminică pe mirean, precum face 
Biserica noastră, ci cu alt obicei. Nici Botezul nu-1 fac în trei 
afundături, ci prin turnare şi fără de mir, nici cuminecare nu dau 
pruncilor celor botezaţi, nici la alţii pînă ce nu ajung înaintaţi în 
vîrstă; şi cei mai mulţi copii ai lor sunt nemiruiţi, şi mare parte din 
ei murind, rămîn neîmpărtăşiţi cu Sfintele Taine, pentru că nu pot 
vorbi. 

Nici nu fac hirotonia episcopilor lor la jertfelnic prin 
punerea mîinilor, după vechea rînduială de mai întîi a lui 
Hristos Dumnezeului nostru şi Apostolilor Lui, care ridicîndu- 
Şi mîinile i-a blagoslovit pe ei şi Duhul cel Sfînt pe capetele 
Apostolilor a şezut; şi prin punerea mîinilor arhiereului Lui 
(zice Pavel) iar nu prin mir şi prin ungere. Astfel toate le-au 
făcut mai izvodite şi afară din rînduială Mîntuitorului 
nostru, a Apostolilor şi a ucenicilor Sfinţilor Părinţi. Toate 
aceste învăţături bisericeşti străine sunt afară din socoteală şi 
mai cu seamă spre batjocura Tainelor şi cucerniciei 
creştineşti. Drept aceea, aceştia ca şi Origen aducînd un 
purgatoriu (curăţitor) dogmatisesc a fi sfîrşit muncilor mai 
înainte de munca aceea întru care se zic a intra cei ce au făcut 
păcate, spre a-şi plăti judecata lor pînă la ziua de apoi, care nici 
unul din Sfinţi Părinţi n-au rînduit aceasta. Aceasta este 

împotrivitoare şi cuvintelor Domnului, care a zis a fi muncă 
veşnică şi viaţă veşnică. Că încă nu era hotărîrea, adică şi vor 
merge aceştia în munca cea veşnică, iar drepţii în viaţă veşnică, 
ci la aceasta mai vîrtos întru care s-a cuvenit a se acoperi, ei se 
înaltă iar nu se sfarîmă cu inima nicicum, fiind tinuti cu 
nedurere pentru care şi nouă ni se cade a lua aminte de 
împărtăşirea cu dînşii, iar mai vîrtos şi mai ales de 
despărţirea cea mare la credinţă, pentru care şi mai multe 
sminteli s-au făcut Bisericii precum am zis şi mai înainte. 

Să fie dar papa al dreptei slăvitoare credinţe lui Silvestru, 
lui Agaton, lui Leon, lui Livesie, lui Martin, lui Grigorie 
Diodohul, care sunt ai Romei, şi atunci îl vom numi pe dînsul 
Apostolesc şi întîiul altor arhierei şi ne vom pleca lui nu numai 
ca înaintea lui Petru, dar chiar ca înaintea Mîntuitorului. Iar de 
nu este cu credinţa următor Sfinţilor acelora, nici scaunului 
nu este Diodoh, şi nu numai că nu este Apostolesc, întîiul 
Părinte, dar dimpotrivă este pierzător şi luptător Apostolilor. 

Drept aceea-mi şi aduc aminte, frate cum că în 
Constantinopol fiind, către oarecine din partea latinilor care 
venise a mă întreba, am zis către Dumnezeu care mi-a dat a 
zice de la ai lui Sfinţi pentru Dînsul şi pentru dumnezeieştile 
lui dogme. Cea din urmă întrebare a aceluia era: „Voi vă 
împărtăşiţi cu arhiereii răsăritului ce se numesc Patriarhi, îi 
pomeniţi în biserici, ei fiind barbari şi neştiind ce este 
creştinătatea, iar pe Papa care este foarte învăţat şi pe 
cuvîntătorii lui nu-i primiţi." Către acesta am zis: "Noi nu ne 
lepădăm de Papa nicidecum, şi nici suntem lui neîmpărtăşiţi. 
Ci mai vîrtos una suntem cu dînsul, precum şi cu Hristos, şi 
Părinte şi Păstor îl credem pe dînsul. Dar latinul mirîndu-se 
întrebă în ce chip e aceasta, de vreme ce pe Papa al lor nu 
numai neîmpărtăşit îl avem ci şi eretic îl numim. 

Iar de cînd s-au întîmplat izvodirea pentru 
dumnezeiescul Simbol, nu-1 mai avem pe Papă adevărat nici 
Apostolesc, nici Părinte. De vreme ce nu mai găsim în cei ce 

se numesc acum Papi, credinţa Apostolului Petru după 
mărturisire, ci numai cea după lepădare, că precum Petru nu 
era Petru nici Apostol, nici cel dintîi, lepădîndu-se de 
Hristos, aşa nici cel ce se numeşte Papă nu va fi niciodată 
Papă, neavînd credinţa lui Petru pe care el ca unul ce o iubea 
cu mărturisire de trei ori a întărit-o, de vreme ce de trei ori s- 
a lepădat. (Tratat vol.I, ed. Arhiepiscopiei Sucevei şi Rădăuţilor, 
2002) 

Sfîntul Ierarh Marcu al Efesului (+1444) 

„Căci ei au dat pricina schismei, în mod vădit purtînd 
adăugirea... Ne-am rupt mai înainte de ei, sau mai degrabă i- 
am tăiat şi i-am despărţit de trupul comun al Bisericii, ca avînd 
un cuget nepotrivit şi necuvios şi ca făcînd adăugirea, în mod 
iraţional. Prin urmare, ne-am întors de la ei, de vreme ce erau 
eretici şi din cauza aceasta ne-am despărţit de ei." (Enciclica 
către Creştinii Ortodocşi de pe tot Pămîntul) 

„Noi de fapt am rupt toate legăturile cu latinii tocmai 
fiindcă sunt eretici. Pacea cu ei se poate reface numai atunci 
cînd se vor lepăda de adăugirea la Crez şi vor primi învăţătura 
noastră despre purcederea Duhului Sfînt." (Sinodul de la 
Ferrara-Florenţa) 

Patriarhului Calinic al II-lea al Constantinopolului 

„Nu este permis să dăm Preacuratele Taine catolicului sau 
protestantului ce este gata să moară... Potirul obştesc pretinde 
ca cei ce se împărtăşesc sa aibă aceeaşi credinţă, nu diferită. 
Pentru că cele diferite de Ortodoxie nu sunt compatibile cu 
dreapta credinţă." (Epistola către popor, dată după anatemizarea 
unitului Atanasie Anghel la 1702) 

Sfîntul Sfinţit Mucenic Cosma Etolianul (+1779) 

„Pe Papă să-1 blestemaţi, fiindcă el este cauza... Noi avem 
o poruncă ce spune să anatematizăm pe oricine adaugă sau nu 
crede în ceva mic din cele pe care le-au legiuit Părinţii Bisericii 
noastre." (Profeţii despre urgiile ce vor veni) 

Sfîntul Paisie de la Neamţ (+1794) 

„Nu a prăpădit oare Dumnezeu Sodoma şi Gomora pentru 
sodomism? Atunci cum pe rîmleni (cei de la Roma, „romano- 
catolicii", n.n.) îi va cruţa pentru erezie? Nu va fi aceasta! 
Cum încă poate întunericul a fi lumină? Sau diavolul, cum 
poate fi Dumnezeu? De aceea şi uniaţii, cum pot fi părtaşii 
mîntuirii dacă s-au înstrăinat de harul Sfîntului Duh, cu 
slugărnicie hulit de ei? Şi s-au dezlipit de la Sfînta 
Soborniceasca şi Apostoleasca Biserică a Răsăritului, 
întemeiată pe piatra de căpătîi Hristos şi pe mărturisirea 
ortodoxă a Sfinţilor Prooroci şi Apostoli, şi s-au zidit pe staulul 
cel rîmlenesc, întemeiat pe nisipul înşelăciunii, a cărui 
prăbuşire va fi mare, chiar pînă în tartarul iadului. 

Vezi oare şi pe înşişi bărbaţii latini, preaînţelepţi şi deştepţi, 
şi ce vrea să spună datina Apostolilor şi Sfintele Pravile ale 
Soboarelor bine îndrumînd, cum se împotriveau neruşinatelor 
şi acelor de rîs noilor tăieturi ale papei. Căci Pravilele Sfintelor 
Soboare din toată lumea poruncesc ca cei botezaţi printr-o 
scufundare a-i boteza ca pe elini, căci toţi sunt eretici - pentru 
că despre aceşti întru totul ticăloşi ce alta să se spună?" 

„Iar pentru celelalte ale lor rătăciri, precum s-a spus, cum s- 
au îndepărtat de Dumnezeu şi s-au dezlipit de Sfînta 
Soborniceasca şi Apostoleasca Biserică a Răsăritului, şi toată 
Sfînta Scriptură au prefăcut-o, şi Sfintele Soboare le-au încălcat, şi 
cele şapte Sfinte Taine le-au batjocorit, şi toată Tîlcuirea Sfintei 
Scripturi şi a Sfinţilor Dascăli ai Bisericii cu semeţia lor le-au călcat 

în picioare, şi toate Cărţile Sfinte le-au schimbat cum au vrut. Şi va 
fi oare nădejdea mîntuirii, celora ce se unesc cu asemenea 
eretici? Deloc, nicidecum. Drept aceea, dacă eşti încă în stare 
de a scăpa, ia-o la fugă, fugind de blestemata Unie ca şi Lot de 
Sodoma, nu-ţi fie milă nici de avere, nici de neamuri dacă vor 
dori încă să te asculte, ci izbăveşte-te scăpîndu-ţi sufletul de la 
pierzanie. Căci nimic nu-ţi este mai de trebuinţă decît sufletul 
tău, iar pentru el Hristos a murit. Şi fugind, nu căuta înapoi cu 
inima pentru grabnica pierdere a averilor, ca să nu fii cuprins 
de focul papistaşilor, mai cumplit decît al gheenei, căci mai 
bine-i pentru tine ca într-un cuptor să arzi decît să defăimezi 
Duhul Sfînt, precum hulesc rîmlenii, [...]. Ieşi şi fugi de Unie 
cît poţi de repede, ca să nu ţi se întîmple ţie moartea în Unie şi 
vei fi numărat cu ereticii, iar nu cu creştinii." (Cuvinte şi scrisori 
duhovniceşti, Chişinău 1998) 

Sfîntul Nicodim Aghioritul (+1809) 

„Preasfinţite Stăpîne şi dumnezeiescule Patriarh a toată 
lumea! Aducătorul acestei scrisori, care este de origine din 
Transilvania şi are botezul (sau mai bine să zic desbotezul) 
fiind molipsit de întinăciunea latinilor, vine prin mijlocirea 
mea, către înalt Preasfinţia Voastră, cerînd călduros ca să fie 
botezat cu botezul Bisericii noastre de Răsărit. Deci atît el, cît şi 
eu, ne rugăm de a voastră inimă următoare lui Hristos şi 
apostolească, ca să trimiteţi întărit prin ordin scris oficial pe 
numitul monah, ne-monah, adică fără darul călugăriei, către 
duhovnicul romîn Părintele Grigorie din Mănăstirea 
Pantokrator. Căci acela, fiind de acelaşi neam şi aceeaşi limbă 
cu dînsul, poate să-1 înveţe şi să-1 înnoiască cu botezul nostru 
..." (Scrisoare către Patriarhul Grigorie al V-lea, în Hrană 
duhovnicească) 

Sfîntul Ignatie Briancianiniov (+1867) 

„In chip hulitor, papismul atribuie unui om însuşiri 
dumnezeieşti şi îi dă acestuia o închinare cuvenită şi potrivită 
numai lui Dumnezeu." 

„O mare parte dintre nevoitorii bisericii apusene, socotiţi în 
sînul acesteia ca foarte mari sfinţi - aceasta după căderea ei de 
la Biserica Răsăriteană şi îndepărtarea Sfîntului Duh de la ea - 
s-au rugat şi au ajuns la vedenii, bineînţeles mincinoase, prin 
metoda pe care am amintit-o. Aceşti păruţi sfinţi se aflau în cea 
mai cumplită înşelare drăcească. înşelarea îşi ridică deja în 
chip firesc capul pe temeiul hulirii împotriva lui Dumnezeu 
prin care este schimonosită la eretici credinţa dogmatică. 
Purtarea nevoitorilor latinilor, cuprinşi fiind de înşelare, a fost 
întotdeauna „extatică" din pricina neobişnuitei lor înfierbîntări 
trupeşti şi pătimaşe. într-o asemenea stare se afla Ignaţiu de 
Loyola, întemeietorul Ordinului iezuiţilor." (Despre înşelare) 

Sfîntul Ambrozie de la Optina (+1891) 

„Pentru toate pricinile expuse mai sus, Biserica 
Sobornicească de Răsărit a pus capăt relaţiilor cu biserica 
romană, ea fiind căzută de la adevăr şi de la canoanele Bisericii 
Ortodoxe Soborniceşti. Iar episcopii romani, aşa cum au 
început cu mîndria, tot cu mîndria termină. încearcă să 
demonstreze, precum că Biserica Sobornicească Ortodoxă a 
decăzut de la biserica lor. însă aceasta nu numai că nu e 
adevărat, ci este chiar şi absurd. Adevărul mărturiseşte că 
Biserica Romană a decăzut de la cea Ortodoxă. Cu toate că 
papistaşii, de dragul pretinsei dreptăţi, expun la vedere faptul 
că patriarhatul lor, în rîndul celor cinci, a fost primul şi mai 
mare peste celelalte; dar asta numai pentru reputaţia Romei 
imperiale, iar nu din oarecare autoritate duhovnicească sau 
putere peste celelalte patriarhii. Tot pe nedrept au numit şi 

Biserica lor „catolică", adică sobornicească. Partea niciodată nu 
poate fi numită întreg, iar Biserica Romană pînă la decăderea 
ei de la Ortodoxie alcătuia numai a cincia parte din Una 
Sobornicească Biserică. Mai ales din această cauză Biserica 
Romană nu trebuie să fie numită „catolică", pentru că ea a 
respins Soboarele Ecumenice, urmînd greşitelor sale păreri. 

In Biserica Ortodoxă se crede că pîinea şi vinul în taina 
Euharistiei se transformă prin chemarea şi pogorîrea Sfîntului 
Duh. Iar latinii, cum e spus mai sus, au considerat de prisos 
chemarea aceasta şi au scos-o din liturghia lor. Astfel cel 
înţelegător, singur să înţeleagă despre euharistia latină. 

Şi încă o întrebare: dacă, precum e spus, în afară de 
Sfînta, Soborniceasca şi Apostoleasca Biserică, aşa cum e 
numită Biserica Ortodoxă, mîntuirea altor confesiuni este pînă 
într-atît de îndoielnică, atunci de ce în Rusia nu se 
propovăduieşte pe faţă acest adevăr? 

Răspunsul la aceasta e foarte simplu şi clar. In Rusia e 
admisă toleranta fată de alte credinţe, iar cei de alte credinţe, 
ca şi ortodocşii, ocupă la noi funcţii importante: şefii 
instituţiilor de învătămînt în marea lor măsură sunt de altă 
credinţă, şefii guberniilor şi a comunelor adesea sunt de altă 
credinţă, comandanţii de regimente şi batalioane nu arareori 
sunt de altă credinţă. Oriunde n-ar începe faţa duhovnicească să 
propovăduiască deschis că în afara Bisericii Ortodoxe nu este 
mîntuire, marii demnitari de altă credinţă s-ar simţi jigniţi. Din 
cauza acestei situaţii, clerul pravoslavnic rus a şi căpătat într- 
un fel deprinderea şi trăsătura înrădăcinată de a vorbi despre 
acest subiect pe ocolite. Sau poate că unii din aceeaşi pricină şi 
din cauza îndelungatei comunicări cu eterodocşii, dar şi mai 
mult de la citirea cărţilor lor, au şi început să gîndească cu mai 
multă îngăduinţă în legătură cu nădejdea de mîntuire şi la 
celelalte confesiuni. Dar precum o greşeală, care nu e 
considerată eroare, întotdeauna atrage după sine pe o alta, şi 
orice rău naşte alt rău, tot aşa s-a întîmplat şi cu Biserica 

Romană. Abia a reuşit să apară în Apus această părere greşită, că 
Duhul Sfînt purcede şi de la Fiul, că singură a şi dat naştere la alte 
răutăţi asemănătoare şi a adus cu sine puţin cîte puţin alte inovaţii, 
care în mare măsură contrazic Poruncile Mîntuitorului ce se arată 
limpede în Evanghelie, cum ar fi: stropirea în locul cufundării în 
taina Botezului, privarea mirenilor de Dumnezeiescul Potir şi 
împărtăşirea numai cu pîine, întrebuinţarea azimelor în locul 
pîinii dospite, excluderea din Liturghie a Dumnezeieştii 
chemări a Atot-Sfîntului şi De-Viaţă-Făcătorului şi Atot- 
Săvîrşitorului Duh. 

De asemenea a introdus inovaţii, care încalcă ritualurile 
vechi Apostoleşti ale Bisericii Soborniceşti, cum ar fi 
înlăturarea pruncilor ce se botează de la Mirungere şi 
împărtăşirea cu Sfintele Taine, înlăturarea celor căsătoriţi de 
la preoţie, recunoaşterea papei ca persoană fără de păcat şi ca 
înlocuitor al lui Hristos ş.a. In acest fel a răzvrătit tot vechiul 
cin Apostolesc cu privire la săvîrşirea aproape a tuturor 
tainelor şi ierurgiilor Bisericeşti - cinul, pe care îl conţinea 
Sfînta Biserică Ortodoxă Romană veche, fiind pe atunci una 
din cele mai cinstite membre ale Sfintei Soborniceşti şi 
Apostoleşti Biserici. Insă eresul principal al Bisericii Romane, 
nu după esenţă, ci după acţiune, este născocită dogmă despre 
supremaţia, sau mai bine spus căutarea arogantă a întîietăţii 
episcopilor Romei asupra celelalte patru Patriarhate 
Răsăritene. (Convorbiri Duhovniceşti) 



Sfîntul Teofan Zăvorîtul (+1894) 

„La prima vedere, noi avem cu romano-catolicii multe 
asemănări [...] La o cercetare amănunţită este evident oricui cît 
de departe sunt de adevăr. Propagandişti vicleni încearcă să ne 
smintească cu imaginea de ansamblu, ascunzîndu-ne 
deosebirile. Deosebiri care ne sar în ochi, ei le atenuează prin 

strîmbă tîlcuire. De pildă, la Gagarin..."La voi - spune el - nu 
este lămurit soborniceşte cum trebuie să credem în originea 
Sfîntului Duh; de aceea, pentru voi credinţa despre purcederea 
Sfîntului Duh şi de la Fiul este o părere personală, pe care dacă 
cineva o acceptă, în nici un chip nu va fi supus judecăţii 
Bisericii sale". Observaţi sofismul? Dar, oare, credinţa 
neîncetată a Bisericii că El nu purcede de la Fiul, nu 
reprezintă tocmai glasul Bisericii? Şi dacă dogma lor nu a fost 
acceptată, oare nu înseamnă că întreaga Biserică spune că nu 
trebuie să se creadă în ea? Iar Sinodul din vremea 
patriarhului Fotie şi a papei Ioan al VlII-lea nu a anatemizat, 
oare, pe cei ce acceptau purcederea Sfîntului Duh şi de la 
Fiul? Apoi, toate scrierile teologice din Răsărit, toate 
catehismele, ce altceva înseamnă, dacă nu exprimarea 
învăţăturii Bisericii Ortodoxe? Potrivit acesteia, a crede că 
Sfîntul Duh purcede de la Dumnezeu-Tatăl este o dogmă 
obligatorie, iar „a crede latineşte" că El purcede şi de la Fiul 
este o abatere de la Biserică, o erezie. Lămuriţi-vă în privinţa 
acestui sofism! 

Se mai spune: „Ce ne împiedică să credem în provenienţa 
Sfîntului Duh şi de la Fiul? Asta nu vă distruge dogma, ci îi 
adaugă un nou adevăr; a cunoaşte cinci adevăruri este, 
desigur, mai bine decît a şti patru". Ce curse! E bine să se 
adauge la un adevăr un alt adevăr, dar dacă se adaugă o 
minciună, atunci adevărul se deformează. Dacă amesteci amar 
cu miere, strici mierea. Aspră judecată le e scrisă celor ce fac 
asemenea adaosuri. 

Cu aceste şi alte asemenea sofisme, ei netezesc deosebirile 
prea evidente. Eu cred că bunul simţ este de ajuns pentru a 
desluşi viclenia. De aceea, ei nu propovăduiesc asemenea 
lucruri cunoscătorilor, ci dau drumul în aer la baloane de 
săpun, la nimereală, poate se lasă careva amăgit. [...] Duhul 
catolicismului este pămîntesc. Biserica este pentru ei o 
corporaţie politică, sprijinită prin forţe şi mijloace omeneşti 

- cum sunt Inchiziţia, indulgenţele - şi cu o căpetenie 
văzută. Biserica Ortodoxă este comuniunea duhovnicească a 
tuturor în Iisus Hristos şi, prin El, comuniunea reciprocă între 
semeni. Biserica este cîrmuită în taină de Domnul şi se 
îndreaptă spre ţelul ei. La ei o conduce papa, şi încotro?!! 
Deocamdată, destul." (învăţături şi scrisori despre viaţa creştină, 
Sophia, 2001) 

Sfîntul Ioan din Kronştadt (+1908) 

„Ca urmare a abaterilor de la adevărul evanghelic, papii şi 
catolicismul au devenit obiectul unei încinse dispute cu privire 
la adevăr; şi catolicii, apărîndu-şi nedreptatea, se mînie pe 
ortodocşi, îi urăsc, îi ocărăsc cu tot felul de cuvinte nedrepte şi 
hulitoare şi defăima însăşi credinţa noastră, credinţa cea 
adevărată. Dar să se lepede papii de părerile lor mincinoase, 
vătămătoare şi pierzătoare şi să ajungă la conglăsuire cu 
ortodocşii pentru a se reface dreptatea şi pacea? De unde! Se 
socotesc în drept să apere minciuna, să trîmbiţeze sus şi tare 
minciuna, spre pierzarea lor şi a catolicilor. Catolici, veniţi-vă 
în fire, treziti-vă! V-au dus în rătăcire! Intoarceti-vă la adevăr!" 

„De greşita înţelegere de către catolici a cuvintelor 
Mîntuitorului: Tu eşti Petru, şi pe această piatră (pe Hristos, pe 
care Petru 1-a mărturisit Fiu al lui Dumnezeu) voi zidi Biserica 
Mea, şi porţile iadului nu o vor birui (Matei 16,18) depind toate 
rătăcirile catolicilor şi papilor, şi mai ales părelnicul primat 
papal şi părelnicul rang al papilor de locţiitor al lui Hristos." 

„Iar papii s-au închipuit pe sine capi ai Bisericii şi temelia 
ei, şi chiar locţiitori ai lui Hristos, lucru care este prostesc şi cu 
totul nepotrivit. Şi de aici toată îngîmfarea papilor romani şi 
străvechea lor pretenţie la primat şi la cîrmuirea după bunul 
plac a întregii Biserici universale. Ei bine, au şi comis papii, în 
„biserica" lor papistă [...] , felurite dogme mincinoase, care 

duc la falsuri atît în credinţă cit şi în viată. Aceasta este o 
biserică pe de-a-ntregul eretică." 

„Iar în învăţătura dogmatică a catolicilor - vai, cîte erezii, 
inovaţii, abateri de la adevăr! O, pierzător sistem papist!" 

„Este uluitor cum în libera lor cugetare oamenii învăţaţi, 
vicleni şi mîndri îi răstălmăcesc pe marii lor dascăli - pe 
Hristos, înţelepciunea Cea Nesfîrşită, pe Apostoli, care aveau 
înţelepciunea Duhului Sfînt; astfel, catolicii au strîmbat 
învăţătura însuşi Preaînţeleptului Hristos, învăţătorul Cel 
Ceresc, fără de Care nimeni nu cunoaşte pe Tatăl, afară de El, 
Fiul; Hristos spune că Duhul de la Tatăl purcede, în timp ce 
catolicii şi luteranii dimpreună cu anglicanii zic că El purcede 
de la Tatăl şi de la Fiul. Ci încetaţi odată a mai huli pe Duhul 
Sfînt şi a ridica minciună asupra Lui: cei ce hulesc pe Duhul 
Sfînt nu vor fi iertaţi nici în veacul acesta, nici în cel viitor. 
Iar voi aţi uitat cuvintele Apostolului: dacă noi sau îngerii din cer 
vă va binevesti vouă altceva decît am binevestit vouă, să fie anatema 
(Galateni 1,8). Este înfricoşător acest cuvînt sau nu? - Cerul şi 
pămîntul vor trece, dar cuvintele Mele nu vor trece (Matei 24,35). 
[...] Nu vă supăraţi, prieteni, ci luaţi aminte întru simplitatea 
inimii. Lepădaţi minciuna şi primiţi adevărul, şi uniţi-vă cu 
noi întru unire de cuget; vă ajunge cît v-aţi împotrivit şi v-aţi 
certat. Venirea lui Hristos este aproape, la uşă." (Spicul viu, 
Sophia, 2002) 

Sfîntul Ierarh Nectarie de Eghina (+1920) 

„De acum înainte despărţirea Bisericilor a început, şi s-a 
îndeplinit pe de-a-ntregul sub Fotie, de vreme ce Biserica era 
în primejdie să se depărteze de la Una, Soborniceasca şi 
Apostoleasca Biserică spre a deveni o biserică a Romei, sau 
mai degrabă o biserică papistaşă, nemărturisind dogmele 
sfinţilor Apostoli, ci cele ale papilor." (Studiu istoric al cauzelor 
Schismei) 

Sfîntul Ierarh Nicolae al Ohridei şi Jicei (+1956) 

„Fraţii noştri cei botezaţi, care au fost atraşi de ereziile 
papale şi luterane, s-au socotit pe ei înşişi mai înţelepţi decît 
Hristos şi ne-au dispreţuit pe noi, ortodocşii, ca pe nişte 
oameni lipsiţi de înţelepciune şi necivilizaţi; dar şi asupra sa s- 
a adeverit cuvîntul Apostolului Pavel: Zicînd că sunt înţelepţi, 
au înnebunit (Romani 1,22); fiindcă au lepădat înţelepciunea 
cea duhovnicească după Hristos, care umblă în veşmîntul 
smereniei şi al dragostei, şi s-au înveşmîntat, după pilda 
filosofilor închinători la idoli, cu înţelepciunea trupească şi 
lumească, care e plină de trufie şi răutate." 

„Ce este deci Europa? Papa şi Luther: saturarea la culme a 
poftelor omeneşti şi saturarea la culme a cunoştinţei omeneşti. 
Papa european este pofta omenească după putere, Luther cel 
european este hotărîrea încăpăţînată a omului de a desluşi 
toate cu mintea lui. Papa ca guvernator al lumii şi omul de 
ştiinţă ca stăpîn al lumii, aceasta este Europa în inima ei, 
ontologic şi istoric. Una înseamnă lăsarea omenirii în foc, şi 
cealaltă lăsarea omenirii în apă; iar amîndouă împreună 
înseamnă despărţirea omului de Dumnezeu: fiindcă una 
înseamnă tăgăduirea credinţei, şi cealaltă - tăgăduirea Bisericii 
lui Hristos. In felul acesta lucrează duhul cel rău, de atîtea 
veacuri, în trupul Europei." 

„Potrivit poftei omeneşti, orice norod şi orice om caută 
puterea, desfătarea şi slava, imitînd pe papa al Romei. [...] 
Papismul foloseşte politica, fiindcă doar prin aceasta se 
dobîndeşte puterea. Luteranismul foloseşte filosofia şi ştiinţa, 
socotind că aceasta este calea prin care dobîndeşte cineva 
înţelepciunea. Astfel, pofta a declarat război împotriva 
cunoştinţei şi cunoştinţa împotriva poftei. Acesta este noul 
Turn Babei, aceasta este Europa." 

„împăratul antihrist întruchipează începutul veacului al 
XlX-lea. Papa antihrist închipuie mijlocul veacului al XlX-lea. 
Filosoful european antihrist (ieşit din casa de nebuni) 
închipuie sfîrşitul veacului al XlX-lea: Bonaparte, Pius, 
Nietzsche. Trei nume blestemate ale treimii bolnavilor celor 
mai greu bolnavi de boala moştenită. Sunt oare aceştia 
biruitorii veacului al XlX-lea? Nu, aceştia sunt purtătorii bolii 
grele moştenite de la veacul al XVIII-lea. Bolnavii cel mai greu 
bolnavi! Cezarul, pontiful şi filosoful... nu în vechea Romă 
păgînă, ci în mijlocul Europei botezate! Aceştia nu sunt 
biruitorii, ci sunt cei mai biruiţi. Cînd Bonaparte a batjocorit 
Sfintele Odoare ale Kremlinului, cînd Pius s-a numit pe sine 
infailibil şi cînd Nietzsche a făcut public cultul lui faţă de 
Antihrist, atunci soarele s-a întunecat pe cer; şi nu numai un 
soare, ci o mie de sori de ar fi fost, s-ar fi întunecat toţi de 
durere şi de ruşine - căci iată o minune pe care nu a mai 
văzut-o nicicînd lumea: un ateu împărat, un ateu pontif şi un 
ateu filosof." (Biserica Ortodoxă şi Ecumenismul, p.124) 

Sfîntul Ioan Iacob Hozevitul (+1960) 

„In vremea cînd trăia Cuviosul Nicodim Aghioritul la 
Sihăstria Kapsalei, a fost chemat de către proestoşii Sfîntului 
Munte ca să discute cu nişte clerici papistaşi despre dogmele 
credinţei. Cînd s-a ivit Cuviosul în ograda mănăstirii din 
Kareia, îmbrăcat flenduros şi cu opinci în picioare, papistaşii s- 
au plîns proestoşilor că acesta este semn de batjocură pentru ei 
ca să stea de vorbă cu un asemenea călugăr mojic. Proestoşii 
însă i-au liniştit, dîndu-le oarecare lămuriri despre 
„flendurosul Nicodim". 

Cînd au început discuţia, fiecare vorbă rostită de monahul 
nostru era ca un fulger arzător pentru uscăturile, sau mai bine 
zis pentru secăturile Papei. Chiar de la început le-a închis gura 
şi, neştiind ce să mai zică, croncăneau ca nişte ciori, întrebînd: 

„Mai sunt în Muntele Athos şi alţii de fel cu cel care a vorbit cu 
noi?" întrebarea aceasta au adresat-o epitropilor din Sfîntul 
Munte, dar Cuviosul Nicodim, care era de faţă, a luat-o înainte 
cu răspunsul, zicînd: „Sunt o mulţime şi eu sunt cel din urmă." 

„Numele Cuviosului Nicodim a ajuns cunoscut şi la 
papistaşii din Apus, care au avut de multe ori discuţii cu el 
pentru credinţă şi s-au spăimîntat de darul înţelepciunii care 
locuia în el." 

„In jurul anului 1274, puţin mai înainte de a se face Sinodul 
de la Florenţa, oraşul Constantinopol era în pericol să cadă în 
mîinile turcilor. împăratul grecilor, Mihail Paleologul, fiind în 
mare nedumerire, neputînd să ţină piept turcilor, s-a dus la 
Roma să ceară ajutorul Papei, care în vremea aceea avea mare 
putere. Papa i-a făgăduit că-i va da ajutor, dacă se va supune 
lui cu toată Biserica Ortodoxă. împăratul, văzîndu-se în pericol 
din partea turcilor, a făgăduit că se va supune. 

Atunci a venit mare groază pentru Biserica Ortodoxă de 
Răsărit, căci latinii sileau pe ortodocşi la înşelăciunea lor. Nu 
prin puterea cuvintelor Sfintei Evanghelii, ci cu ascuţişul săbiei 
şi a tot felul de chinuri şi necazuri. Mii de suflete cădeau sub 
sabia lor, pentru curata credinţă Ortodoxă de Răsărit. 

Dar pentru că Sfîntul Munte întotdeauna a fost şi este 
sprijin şi apărător al Ortodoxiei în pericole, de aceea şi latinii s- 
au silit ca să strice temeliile acestui sprijin al Ortodoxiei. Şi cu 
grabă mare s-au dus şi în Sfîntul Munte, silind pe monahi să se 
supună Papei de la Roma, prin cuvinte cu momeli, cu bani, cu 
făgăduinţe înşelîndu-i, cu ameninţări, cu tiranie şi silă şi cu 
moarte mucenicească... Unii, de frica chinurilor şi a morţii, 
primind bani, cu sila s-au lepădat de Ortodoxia Părinţilor lor şi a 
noastră. Cei mai mulţi dintre dînşii însă au pecetluit cu însuşi 
sîngele lor mărturisirea. Şi prin statornicia lor au mustrat pe Papa 
jurul de cele sfinte, numindu-se pe sine că e cap al Bisericii şi 
locţiitorul lui Hristos pe pămînt. 



35 



Dar din nefericire însă, vrednicele de plîns mănăstiri Lavra 
şi Xiropotamou, au căzut atunci şi s-au abătut de la 
învăţăturile Sfinţilor Părinţi ai noştri şi au primit pe apuseni cu 
frică, cu cinste şi cu supunere de rob. Sigur că acestea se făceau 
după porunca împăratului, după voia latinilor, ca să se plece 
monahii din Sfîntul Munte la dogmele Romei. Insă 
Dumnezeu, ca să se întărească şi ceilalţi în credinţa 
Ortodoxă, a pedepsit mănăstirea Xirorpotamou: chiar în 
vremea cînd acei nefericiţi monahi, împreună cu cei din 
Apus, săvîrşeau liturghia lor latinească după adăugirea 
reformei latineşti, zidurile şi turnurile mănăstirii 
Xirorpotamou s-au prăbuşit din temelie. în căderea zidurilor 
au omorît mulţi din latini şi din călugării care au căzut din 
credinţă, chiar în vremea cînd slujeau liturghia lor 
latinească. 

Cei care au venit din Italia, nicidecum nu au vrut să dea 
atenţie la această pedeapsă cerească, şi fiind turbaţi, s-au dus 
prin tot Sfîntul Munte. In apropiere de mănăstirea Zographou 
se ostenea un monah singur, la linişte, care avea un obicei sfînt 
ca să citească Acatistul Maicii Domnului de mai multe ori în 
fiecare zi, cîntînd în fata sfintei icoane a Maicii Domnului. 

Intr-una din zilele cînd pe buzele acestui bătrîn răsuna 
neîncetat felicitarea Arhanghelului, care a zis-o Preasfintei 
Fecioare Măria, „Bucură-te", deodată bătrînul aude din această 
icoană cuvîntul următor: „Bucură-te şi tu, bătrînul lui 
Dumnezeu". Bătrînul s-a speriat. „Nu te teme" , a urmat liniştit 
din icoană glasul Maicii Domnului; „Ci du- te repede în 
mănăstire şi vesteşte fraţilor şi egumenului că duşmanii mei şi 
ai Fiului meu s-au apropiat. Care e slab cu duhul şi nu poate 
răbda, să se ascundă pînă trece ispita, iar cei care doresc 
moarte mucenicească, să rămînă în mănăstire. Dar du-te 
repede." 

Bătrînul, ascultînd porunca şi voia Preacuratei Stăpînei 
noastre, părăsind chilia, a alergat cît a putut mai repede la 

mănăstire ca să aibă fraţii vreme şi chip ca să se încurajeze, să 
se gîndească bine fiecare din ei pentru pericolul de faţă. Dar 
numai cit a ajuns bătrînul în poarta mănăstirii, iată că vede 
sfînta icoană pe care o avea în chilie, înaintea căreia puţin mai 
înainte citea Acatistul şi auzise glasul cel mai sus zis, o vede că 
stă pe poarta mănăstirii cu multă umilinţă şi evlavie 
închinîndu-se înaintea icoanei, o ia şi înaintea egumenului 
spuse cele grăite de Maica Domnului. Fraţii, văzînd pericolul 
care nu era departe, s-au înspăimîntat foarte tare şi cei mai 
slabi dintre ei îndată s-au ascuns prin munţi şi prin peşteri. 
Dar douăzeci şi şase de monahi, împreună cu egumenul, au 
rămas în mănăstire şi s-au ascuns în turn, aşteptînd pe 
duşmanii lor şi cununile muceniciei. 

După puţin timp au ajuns şi latinii, care, la început, cu 
toată puterea retorică a Apusului, îndemnau pe monahi să 
deschidă porţile mănăstirii şi să recunoască pe papa drept cap 
al Bisericii în toată lumea, făgăduindu-le că-i va ierta şi le va 
da şi mult aur. Monahii de sus de pe turn îi întrebau pe latini, 
zicînd: „Cine v-a spus vouă că papa este capul Bisericii? De unde-i 
această învăţătură a voastră? Că noi credem că Hristos e capul 
Bisericii. Noi mai degrabă ne hotărîm să murim decît să primim să se 
spurce acest loc sfînt cu sila şi tirania voastră. Să fugiţi de aici. Nu 
deschidem porţile mănăstirii". 

Latinii însă au strigat cu mînie: „Vreţi să muriţi?"... şi 
îndată au adunat o mulţime de lemne şi crengi uscate 
împrejurul turnului şi i-au ars pe monahi. Flăcările focului s- 
au înălţat cît turnul, ducîndu-le vîntul înăuntru, dar monahii 
nicidecum nu s-au retras de la duhovniceasca lor îndrăzneală. 
Slăvind şi binecuvîntînd pe Domnul şi rugîndu-se pentru 
duşmanii lor, şi-au dat sufletele lor cele curate în mîinile Lui în 
ziua a zecea a lunii octombrie, anul 1274. In Codicele 
mănăstirii se află scrise şi numele acestor cuvioşi mucenici 
purtători de biruinţă. 

Sfînta icoană care a poruncit bătrînului să spună în 
mănăstire de acest pericol, a stat în turn, împreună cu Cuvioşii 
Mucenici, şi după aceea au găsit-o nestricată sub dărîmăturile 
pricinuite de foc. De atunci şi pînă astăzi, zi şi noapte arde o 
candelă nestinsă înaintea acestei sfinte icoane care se numeşte 
„înainte Vestitoare", unde monahii citesc în fiecare zi Acatistul 
Maicii Domnului. (Hrană duhovnicească) 

Sfîntul Iustin Popovici (+1979) 

în istoria neamului omenesc sunt trei căderi însemnate: a lui 
Adam, a lui Iuda şi a papei. Pricina căderii în păcat e întotdeauna 
aceeaşi: voinţa de a ajunge bun prin sine. Dar în felul acesta 
omul se face, fără să-şi dea seama, întru totul asemeni 
diavolului; fiindcă şi acela a vrut să ajungă Dumnezeu prin 
sine însuşi, să înlocuiască pe Dumnezeu cu sine însuşi, şi, în 
această îngîmfare a lui, a ajuns dintr-o dată diavol, cu 
des ăvîr şire despărţit de Dumnezeu şi cu totul potrivnic lui 
Dumnezeu. [...] Culmea acestui umanism îndrăcit: voinţa de a 
ajunge bun cu ajutorul răului, de a ajunge dumnezeu cu 
ajutorul diavolului. De aici şi făgăduinţa făcută în rai de 
diavolul către strămoşii noştri: Veţi fi ca nişte dumnezei (Facere 
3,5)". 

Fără de pocăinţă şi de intrarea în adevărata Biserică a lui 
Hristos, este un lucru nefiresc şi lipsit de noimă să vorbească 
cineva de vreo unire a „bisericilor", de dialog al dragostei, de 
„intecommunio" (împărtăşire în comun, n.n.). Lucrul cel mai 
de seamă este a ajunge omul parte din trupul Dumnezeu- 
omenesc al Bisericii lui Hristos, şi, prin aceasta, părtaş la 
sufletul Bisericii, Sfîntul Duh, şi moştenitor al tuturor 
bunătăţilor fără de moarte ale Dumnezeu-Omului (Biserica 
Ortodoxă şi ecumenismul, 2002) 

Cuviosul Serafim Rose (+1982) 

„In cel mai bun caz, ecumenismul aşa-zis „creştin" poate 
să reprezinte greşeala neintenţionată şi care, deci, se poate 
bucura de circumstanţe atenuante, prin care cultele 
protestante şi romano-catolicii nu îşi dau seama că Biserica 
lui Hristos există deja şi ele fiinţează în afara ei." 

„Orice erezie îşi revendică propria „spiritualitate" şi 
propria metodă de practicare a vieţii religioase. Romano- 
catolicismul, de exemplu, a avut pînă azi o notă a sa distinctivă 
concretizată prin „cultul inimii sacre", primatul papal, 
purgatoriul, indulgenţele, revelaţiile diferiţilor „mistici" şi alte 
asemenea elemente, în care observatorul creştin-ortodox atent 
detectează tot atîtea manifestări practice ale erorilor teologice 
ale Romei în cadrul spiritualităţii romano-catolice 
contemporane." 

„In Occident este un fapt incontestabil că harul lui 
Dumnezeu s-a pierdut cu multe secole în urmă. Romano- 
catolicii şi protestanţii de astăzi nu cunosc puterea harului 
dumnezeiesc. De aceea nu ne mirăm că ei nu sunt capabili 
să-1 deosebească de înşelătoriile drăceşti." (Ortodoxia şi religia 
viitorului, Chişinău 1995) 

Cucernicul Părinte Dumitru Stăniloae (+1993) 

Eu cred că trebuie să rămînem în creştinismul de la 
început, poporul român s-a precizat ca popor român prin 
creştinism. Vedeţi Faptele Apostolilor capitolul 16:9-12, unde 
Sfîntului Apostol Pavel fiind în Troia are un vis în care i se 
arată un macedonean zicîndu-i: „Treci în Macedonia şi ne 
ajută; treci Bosforul şi te du, că se deschide o poartă nouă." Şi a 
ajuns în Filippi care era colonie romană - vers. 12. Deci noi 
avem creştinismul înainte de Roma; la Roma a mers Pavel 
abia după aceea, cînd este dus, legat şi închis. Căci are 

Epistola către Romani scrisă mai tîrziu şi îl duc legat la Roma. 
Şi la Roma vreo 200 de ani nu s-a vorbit limba latină, ci limba 
greacă. 

El spune că aici era colonie romană. Iar noi avem termeni 
latini proprii, nu de la Roma, de dinainte de cei care s-au 
format la Roma. Eu zic că noi suntem protolatinitatea. Nici o 
limbă nu este atît de latină ca limba noastră; este foarte 
apropiată de limba latină scrisă, aproape toate cuvintele... Şi 
avem cuvintele latine cele mai substanţiale, cele mai pline de 
sevă, de exemplu: inima este de la anima, noi spunem 
Atotţiitorul, traducerea exactă după „Pantocrator", în Occident 
ei zic Atotputernicul: Atotputernicul e mai rece; Atotţiitorul 
parcă te îmbrăţişează. Noi zicem Tată, ei zic Pater; Tată parcă-i 
altfel... Noi zicem Fecioară, ei zic Virgo, mai fizic aşa. Ei zic 
„regnum" - stăpînire, parcă mai lumeşte; noi zicem împărăţie, 
parcă mai plină de taină, de basm aşa. . . împărăţie. . . Noi zicem 
biserică de la „basiliki", adică clădirea împărătească; Hristos e 
împăratul... ei zic „ecclesia"; iar toţi termenii aceştia au trecut 
la popoarele din Occident de la Roma, dar la noi nu. Şi ceva 
din duhul acesta răsăritean, de taină, se vede în toate cuvintele 
noastre. Noi nu le-am luat de la Roma; noi avem o limbă 
proprie; latină dar proprie, noi am fost protolatini, aici s-a 
format latinitatea. Dealtfel, caracterul nostru latin nu e străin 
de vechimea fiinţei noastre de traci: învăţatul vienez 
Tomaschek în lucrarea sa „Uber die Bessen" tipărită la 1880, 
spune că besii erau tracii şi dincolo de Bosfor se numeau biţi, 
iar capitala Bitiniei era Troia, de unde nepotul lui Priam, după 
ce grecii înving, pleacă (evident că nu singur, ci cu corăbii şi cu 
mulţime) şi întemeiază Roma. Eu cred că asta a fost 
protolatinitatea; a noastră, aici. După aceea a ajuns acolo 
intrînd în legătură cu nemţii, cu barbarii, cu toţi; deci latinitatea 
primă şi cea mai curată a fost aici. Sfîntul Apostol Pavel a tradus în 
limba asta care se vorbea aici. De ce noi am rămas latini după ce 
am avut stăpînirea armatei romane vre-o sută şi ceva de 

ani?... aşa de repede îşi pierde un popor limba?... de ce n-au 
devenit latini grecii; sau cei din Asia Mică, sau cei din 
Egipt?... de ce numai noi?... 

Tracii aceştia se întindeau foarte departe, se întindeau 
dincolo în Bitinia, pînă în Frigia şi s-au întins în toţi Balcanii, 
pe urmă pînă-n nordul Carpaţilor. Poate împrejurările, sau 
poate nu ştiu ce fel al nostru de a fi prea îngăduitori, ne-a 
împuţinat aşa teritoriul. Bălcescu spune că atunci cînd a ajuns 
pe un vîrf de munte în Bulgaria, de jur împrejurul lui erau 
numai români. 

Aici era normal să fie un popor unic, un popor de legătură 
între Orient şi Occident; noi unim luciditatea latină şi 
sentimentul de taină al Răsăritului. Cred că spiritualitatea 
poporului român este imprimată de ortodoxie, nu s-ar putea 
înţelege altfel; i-am dat o pecete proprie, o pecete românească 
creştinismului; protolatinitatea noastră a pus o amprentă pe 
creştinism şi creştinismul a pus o amprentă pe românismul 
nostru. Avem luciditatea latină în ortodoxie, pe care nu o au 
slavii şi nu o au grecii. (Scara tr. VII, 2001) 

Cuviosul Paisie Aghioritul (+1994) 

„Catolicii - cu raţiunea lor - au ajuns să examineze chimic 
Sfinta împărtăşanie, ca să vadă dacă într-adevăr este Trupul şi 
Sîngele lui Hristos. Sfinţii însă, cu credinţa ce o aveau, adesea 
vedeau Carne şi Sînge în linguriţă. Peste puţin vor ajunge să treacă 
şi pe Sfinţi prin raze, ca să le depisteze sfinţenia. Au aruncat pe 
Duhul Sfint, şi-au pus raţiunea lor şi acum se ocupă cu magia albă. 
Unui catolic care avea intenţie bună - plîngea sărmanul - i-am spus: 
„ Una din principalele diferenţe pe care le avem este şi aceasta: Voi 
puneţi creierul, noi credinţa. Voi aţi dezvoltat raţionalismul şi, în 
general, elementul uman. Cu raţiunea voastră limitaţi puterea 
dumnezeiască, pentru că aruncaţi la margine harul dumnezeiesc. Voi 
aruncaţi conservant în aghiasmă ca să nu se strice. Noi aruncăm 

aghiasmă peste cele stricate şi se fac bune. Noi credem în harul care 
sfinţeşte, şi aghiasmă ţine şi două sute, şi cinci sute de ani, şi nu se 
strică niciodată. " 

„Dacă în Biserică Sinodul, sau în mănăstiri Sinaxa, nu 
funcţionează corect, atunci deşi vorbim de duh ortodox, îl 
avem totuşi pe cel papal." 

„Nume de catolici, de martori ai lui Iehova etc, nu e bine să 
pomeneşti la Sfinta Proscomidie. Pentru aceştia nu se pot scoate 
miride şi nici parastas nu se poate face. " 

„Ceea ce se impune fiecărui ortodox este să pună neliniştea 
cea bună şi în heterodocşi, să înţeleagă adică faptul că ei se află 
în înşelare, ca să nu-şi odihnească în mod mincinos gîndul lor 
şi să se lipsească şi în această viaţă de binecuvîntările bogate 
ale Ortodoxiei şi în cealaltă viaţă de şi mai multele şi veşnicele 
binecuvîntări ale lui Dumnezeu. Vin acolo la Coliba mea unii 
tineri catolici cu o foarte bună dispoziţie, gata să cunoască 
Ortodoxia. „Vrem să ne spui ceva, ca să ne folosim 
duhovniceşte" - îmi spun. „Uitaţi-vă, le spun, luaţi Istoria 
Bisericii şi veţi vedea că odinioară am fost împreună şi după aceea 
unde aţi ajuns. Asta vă va ajuta mult. Faceţi asta, şi altă dată, vom 
discuta multe." (Cu durere şi dragoste pentru omul contemporan) 

Cuviosul Părinte Filothei Zervakos (+1980) 

„Dar, şi în aceste zile viclene, în care toţi s-au abătut de la 
credinţă, Domnul Iisus Hristos n-a părăsit Biserica Sa, pe care 
El însuşi a zidit-o şi a întărit-o, încît porţile iadului nu o vor 
birui. Războită şi primejduită de duşmanii văzuţi şi nevăzuţi 
care căutau s-o nimicească, totuşi Biserica a promovat 
totdeauna bărbaţi plini de credinţă şi iubire, cu multa rîvnă, 
bărbăţie, înţelepciune, cumpătare şi har în propovăduirea 
cuvîntului lui Dumnezeu, care, ca nişte lei, au urmărit pe 
vrăjmaşul de moarte al Bisericilor Ortodoxe. Tot astfel, şi 
acum şi în vecii vecilor, nu va înceta să arate astfel de bărbaţi 

42 



care nu-şi vor pleca genunchii noului Baal - Papa şi 
slujitorilor săi. 

Chiar dacă toate neamurile şi toate popoarele se vor închina 
fiarei care s-a ridicat din abis să corupă pe cei ce locuiesc pe 
pămînt, ostaşii lui Hristos, ai Bisericii Ortodoxe, vor cînta: „ Cu 
noi este Dumnezeu, înţelegeţi, neamuri, şi vă plecaţi, căci cu noi este 
Dumnezeu". 

Intrucît, iubiţii mei fii sufleteşti, eu am ajuns la adinei 
bătrîneţi şi în curînd voi pleca din aceasta patrie pămîntească 
şi străină, vă las sfatul meu părintesc: rămîneţi statornici în 
adevărata credinţă ortodoxă pe care din pruncie aţi fost învăţaţi s-o 
păziţi; aşa ne învaţă Sfintele Evanghelii, Profeţii, Apostolii, Sfinţii 
Părinţi de Dumnezeu purtători întruniţi la cele şapte sinoade 
ecumenice, precum şi toată tradiţia scrisă şi nescrisă, apostolică şi 
patristică. Să urîţi toată greşeala, erezia şi învăţătura potrivnică 
Bisericii Ortodoxe, ca nişte buni ostaşi ai lui Hristos, ca să luaţi 
cununa cea nestricăcioasă în ceruri. Amin („Viaţa şi învăţăturile" , 
Tesalonic, 1994) 

Prea Cucernicul Părinte Theodoros Zisis, Grecia 

„Pe eretici nu-i cinstim, ci îi condamnăm. Este sau nu este 
eretic papa? Cinstindu-1 în vreun oarecare fel pe papa, îi 
necinstim pe Sfinţii care au luptat împotriva lui! Uităm şi 
ştergem din memoria colectivă şi istorică a poporului lui 
Dumnezeu care este Biserica - inovaţiile şi faptele lui, nu 
conglăsuim cu credinţa de veacuri şi dispreţuim ceea ce s-a 
crezut întotdeauna şi de către toţi. 

Credinţa şi Predania noastră nu le vom trăda! Limba bisericească 
din scrierile Sfinţilor nu este limba diplomaţiei, ci a Ortodoxiei, a 
dreptăţii şi a sincerităţii. Este clar sau nu?... Ne interesează părerea 
lui Dumnezeu, nu părerea lumii! Vrem să fim plăcuţi lui Dumnezeu 
şi nu lumii! în anii sclaviei, cu credinţa cea vie a înflorit şi a 
triumfat Ortodoxia. Cu ecumenismele şi cu îmbrăţişările însă, 

începînd cu secolul XX, am fost exterminaţi din Pont şi din Asia 
Mica. Oraşul (Constantinopol), peste puţin timp, va fi pustiu şi cu 
totul nelocuit de ortodocşi, dacă nu vom reveni pe linia Sfinţilor 
Părinţi. 

Nu este proprietatea personala a nimănui Credinţa 
Ortodoxă! La sfîrşit, Hristos şi Biserica vor învinge şi nu 
antihristul papă! Mielul şi nu fiara! Fericiţi toţi cîţi sunt prieteni 
ai Mielului şi potrivnici ai fiarei! Episcopii reprezintă Biserica doar 
atunci cînd conglăsuiesc în timp cu Sfinţii şi credincioşii din toate 
epocile, cînd sunt următori şi posesori (părtaşi) nu ai tronurilor, ci ai 
Adevărului. Ortodoxia a trasat limpede graniţa între erezie şi 
înşelare. Biserica se găseşte toată pe Sfintul Disc al Proscomidiei. 
Cîţi nu sunt pomeniţi acolo, sunt în afara Bisericii, eretici şi 
schismatici. (Teodromia, 2002) 

